CELEX: 62012CN0329
Language: et
Date: 2012-07-11 00:00:00
Title: Kohtuasi C-329/12: 11. juulil 2012 esitatud hagi — Euroopa Komisjon versus Saksamaa Liitvabariik

22.9.2012   
            
            
               ET
            
            
               Euroopa Liidu Teataja
            
            
               C 287/23
            
         11. juulil 2012 esitatud hagi — Euroopa Komisjon versus Saksamaa Liitvabariik
   (Kohtuasi C-329/12)
   2012/C 287/42
   Kohtumenetluse keel: saksa
   
      Pooled
   
   
      Hageja: Euroopa Komisjon (esindajad: P. Hetsch ja B. Schima)
   
      Kostja: Saksamaa Liitvabariik
   
      Hageja nõuded
   
   
               —
            
            
               tuvastada, et kuna Saksamaa Liitvabariik ei ole võtnud vajalikke õigus- ja haldusnorme Euroopa Parlamendi ja nõukogu 15. märtsi 2006. aasta direktiivi 2006/24/EÜ, mis käsitleb üldkasutatavate elektrooniliste sideteenuste või üldkasutatavate sidevõrkude pakkujate tegevusega kaasnevate või nende töödeldud andmete säilitamist ja millega muudetakse direktiivi 2002/58/EÜ (1), täielikuks täitmiseks ja igal juhul ei ole komisjoni nendest täielikult teavitanud, siis on Saksamaa Liitvabariik rikkunud sellest direktiivist tulenevaid kohustusi;
            
         
               —
            
            
               määrata Saksamaa Liitvabariigile ülevõtmise meetmetest teavitamise kohustuse rikkumise eest ELTL artikli 260 lõike 3 alusel karistusmakse suuruses 315 036,54 eurot iga päeva eest, mis tuleb tasuda Euroopa Liidu omavahendite kontole;
            
         
               —
            
            
               mõista kohtukulud välja Saksamaa Liitvabariigilt.
            
         
      Väited ja peamised argumendid
   
   Asjaomase direktiivi ülevõtmise tähtaeg möödus 15. septembril 2007.
   Bundesverfassungsgericht (Saksamaa konstitutsioonikohus) tunnistas 2. märtsi 2010. aasta otsuses Saksamaa vastu võetud ülevõtmisnormid põhiseadusega vastuolus olevaks ja tühiseks. Seejärel teatas Saksa valitsus kõigepealt komisjonile, et osaliselt on direktiiv kehtivate õigusnormidega jätkuvalt üle võetud. Hiljem edastas Saksa valitsus direktiivi ülejäänud sätete ülevõtmiseks mõeldud seaduse eelnõu.
   Kuivõrd aga nimetatud eelnõu ei ole siiani vastu võetud, siis on komisjoni arvates selge, et Saksamaa Liitvabariik ei ole täitnud oma kohustust võtta direktiiv täielikult üle. Mainitud osalisest ülevõtmisest ei piisa direktiivi artiklis 1 sätestatud direktiivi eesmärkide saavutamiseks. Lõpuks viitab komisjon asjaolule, et ta peab Saksamaa edastatud eelnõu direktiivi täielikuks ülevõtmiseks ebapiisavaks.
   
      (1)  ELT L 105, lk 54.